અરે ! આપણા ગામની જ વાત કરું તો ત્યાંથી જે ગયા છે એ બધાં અહીં મારી સાથે જ છે. એક પેલા રવાભગત કે જેણે આપણા ગામની આજુબાજુ ઝાડવાં ઉછેરી મોટાં કર્યા છે, ચબુતરો બનાવ્યો છે અને પશુઓ માટે કાયમ હવાડો ભરી જતા એ મને કદી ભેગા નથી થયા. નક્કી એ સ્વર્ગમાં હોવા જોઈએ. પેલા રાજીમાં, કે જે શિવમંદિરે આવતા સાધુ-સંતો, અતિથિઓ અને ગરીબ-ગુરબાંઓને ભાતું પહોંચાડતા એમને સ્વર્ગ તરફ જતા મેં જોયેલા. તને જાણીને નવાઈ લાગશે કે આપણે ત્યાં મંદિરની મૂર્તિપ્રતિષ્ઠા વખતે કથા વાંચવા આવેલા એ ‘બાપુ’ પણ અમારા ભેગાં છે ! ધરતી પર આશ્રમો, સત્સંગ, શિબિરો વગેરેમાંથી નવરા નહોતા પડતા એવા કેટલાય ‘મહારાજ’ અમારી વચ્ચે છે. એકવાર જૂની શ્રદ્ધાને વશ થઈ હું એક-બેના પગે પડ્યો તો અહીંના રક્ષકોએ મને ખૂબ પીટ્યો અને કહ્યું કે અહીં તમારા અને તેના વચ્ચે કશો જ ભેદ નથી, સમજ્યા….?